你憎唔憎你老細？
（笑聲）
你係咪好厭
同人打工？
啲老細又係咩人呢？
佢哋用你嘅勞力來賺錢
佢哋就係資本家
佢哋有資本
然後用你嘅工作成果來賺錢
所以，如果你唔想返工
幫人賺錢
你可能好似我噉
好憎資本主義
好諷刺，因為我係資本家
（笑聲）
我擁有一家小型企業
喺康普頓嘅 Rco 車呔回收公司
幾年前，我睇過范瓊斯寫嘅一本書
裡面講：「我哋應該喺貧窮社區
創造綠領工作機會。」
我好認真對待佢呢番話
於是我同人創立
擁有同經營一間車呔回收公司
我以我哋嘅成就為傲
目前為止，我哋回收咗一百萬磅橡膠
將二千一百萬加侖嘅廢油
從垃圾崗回收去咗新產品度
（歡呼聲）
我哋請咗大概十五名員工
多數係有色人種
多數有案底
我哋俾嘅人工多過法定最低工資
而且我哋好自豪
係美國鋼鐵工人聯合會嘅會員
（掌聲）
到目前為止，Rco 唔係合作社
而係一家服務社區嘅私有公司
不過，我希望佢成為一家合作社
仲希望佢哋會炒咗個老細
即係我
（笑聲）
我話俾你知點解
先講吓我哋係點開始
有好多人問：
「Rco 係點嚟嘅呢？」
老實同你講
我利用咗我嘅白人特權
我點用白人特權呢？
我嘅白人阿婆 1918 年
喺阿肯色州一個家族種植園度出世
因為石油業好旺，佢同佢爹哋
就搬咗去西部
太公做過各種石油工會裡邊嘅工
係我黑人太爺仲在生時
絕對冇得做嘅工
我外婆做咗一名理髮師
然後同我阿公摞到
當時黑人絕對摞唔到嘅貸款
喺羅省西部起咗間屋住
我阿公過咗身之後
我外婆仲可以繼續住喺嗰度
因為佢有阿公嘅
政府撫恤金同醫療福利
喺 20 世紀 60 年代
通過嘅反歧視法之前
黑人係冇相同嘅權益
之後 30 年 （即 90 年代）
我畢咗業
想自己創業
即使我成身債， 得一張信用卡
而且對車輪行業冇任何認識同經驗
但係我有一樣好多人都冇嘅嘢
我有個乾淨、安全、唔使錢嘅地方住
我搬咗去同我阿婆住
我可以租到我哋嘅第一間倉庫
買我哋嘅第一部貨車
出糧俾我哋嘅第一批員工
因為我唔使擔心要自己出錢
因為我唔使養自己
因為我係代代白人特權嘅直接受益人
我講呢個白人特權嘅故事，係因為
好多人時常話
「我哋想要多啲好似你噉嘅公司。
我哋想要多啲 Rco。
我哋想要多啲黑人擁有嘅企業，
女人帶領嘅、三重底線嘅
『禁止查問（有冇犯罪紀錄）』嘅
綠色廠商。」
不過我哋要問一下
啲財富喺邊度嚟嘅呢？
啲錢喺邊度嚟嘅呢？
喺我哋嘅社區創業
本錢喺邊度嚟嘅呢？
我嘅白人親戚係度賺錢時
佢哋用咗好多方法
包括喺經濟上排斥黑人
來得到創業
同賺錢嘅機會
因為種族主義同資本主義係好兄弟
（笑聲）
既係話，我哋問：
「我哋嘅社區點解咁窮？」嗰時
我哋窮唔淨係因為我哋窮
我哋冇錢係有原因
明白歷史背景真係好重要
我哋嘅歷史仲有另一個故事
有本好書，叫做《集體勇氣》
講成千上萬嘅美國黑人係點樣
唔使用好多錢
建立咗企業、學校
醫院、農業合作社
銀行、同金融機構
一個完整嘅社區同獨立嘅經濟體系
佢哋之所以成功，係因為佢哋齊心合作
利用公有資產
互相信任
團結一致
而唔係不擇手段咁牟利
佢哋唔使等娛樂圈同體育明星
帶啲錢返嚟社區
不過，如果你係娛樂圈或者體育明星
又喺度聽緊我講嘢
歡迎你隨時帶啲錢返嚟
（笑聲）
佢哋成功係透過合作經濟
因為佢哋知道
資本主義永遠都唔會喺經濟上解放黑人
呢本書有好多好正嘅例子
我建議大家讀呢本書
因為佢解答咗我之前嘅問題
就係問我哋想創立嘅理想企業
需要嘅本錢喺邊度
答案就係喺合作經濟嗰度
合作經濟形式都有好多種
今日我淨係講工人所有制
你可能未聽講過工人所有制
佢喺近百年嘅黑人經濟解放
有好大嘅作用
而且喺世界各地都有成效
你可能聽過黑人華爾街
或者聽過薩帕塔民族解放軍
不過我嚟畀個近期啲，本國嘅例子
宜家，喺南布朗克斯
有全國最大嘅工人擁有公司
佢叫做居家護理夥伴合作社
由黑人同拉丁裔人創立
出嘅糧真係夠員工生活
員工個個可以做全職
佢哋作為服務行業雇員國際工會成員
有福利同退休金
佢哋每年公司分紅
人人有份
幾乎年年都有
佢哋能夠享受自己嘅工作成果
因為佢哋炒咗個老細
冇巨額投資人
冇中飽私囊嘅
行政總裁或者業主
每個人要分期畀總共一千蚊
先至入到股
佢哋宜家自己做老細
喺全國各地
有成百上千嘅例子
我受佢哋嘅故事啟發
因為呢個模式真係可以取代
我哋現有嘅經濟制度
一個剝削我哋嘅經濟制度
佢又可以取代
巨額投資人，同喺我哋嘅社區
嘅連鎖店或者大商店
因為老實講，宜家嘅發展模式
喺度偷我哋社區嘅資源
佢哋使家庭式小商店倒閉
將可以成為企業家嘅人變成廉價工
從我哋嘅褲袋
攞錢去佢哋嘅股東
所以呢啲抵抗同變通嘅故事啟發咗我
我喺羅省同一班人
創立咗 LUCI
即係：羅省工會合作社主動計劃
我哋嘅目的係
喺羅省創造更多工人擁有嘅企業
我哋上年已經喺羅省中南部
創立咗兩間企業
太平洋電力公司同埋
佛蒙特結志洗車場
在座幾位可能都聽過佢
呢家洗車場由 20 名工人擁有同運作
佢哋亦係工會會員
（掌聲）
你可能會諗
點解將重點放喺工會工人所有制個度
因為勞工運動同工人所有制運動
相輔相承，理由有好多
喺我哋嘅社區建立呢種公司
我哋需要幾樣嘢
金錢、人手、同培訓
嗰啲嘢工會都有
美國嘅工人階級已經交工會會費
交咗幾十年喇
通過收費，工會為我哋建造
有尊嚴嘅、似樣嘅、民主嘅工作場所
但係，工會工宜家少咗好多
宜家係時候叫我哋嘅工會
用佢哋所有嘅財務同政治資本
支持我哋嘅社區創建
新嘅同俾夠生活工資嘅工作
仲有，好多工會
明白團結嘅重要性同埋
集體行動嘅力量
佢哋想有多啲工會企業
我哋應該同佢哋合作
從工會
從過去嘅歷史
從我哋嘅同儕個度學嘢
都係我哋成功嘅關鍵
所以我想送畀大家最後一個例子
亦係我對未來嘅願景
西班牙嘅蒙德拉貢
蒙德拉貢係一個佢所有嘅公司都係
工人合作社嘅社區
嗰度有 260 幾個企業
乜都生產，由單車到洗衣機到變壓器
呢批企業現時僱用八萬人
每年有超過一百二十億歐元嘅收益
嗰度所有嘅公司都係工人擁有制
佢哋自己起埋大學、醫院、同金融機構
如果我哋喺羅省中南部
建立類似嘅社區，有幾咁好
已故前積臣市市長亦有噉嘅諗法
佢想將成個城市變成好似蒙德拉貢咁
將呢個宏偉嘅計劃叫做「積臣興起」
我睇見蒙德拉貢時
我好似見到我哋工人攜手合作
為自己、為彼此
為我哋嘅社區作出決定
我哋能夠成功嘅
蒙德拉貢最正嘅地方係
我哋夢想變成佢哋時
佢哋有諗住我哋
呢個西班牙嘅社區
決定推出一項國際倡議
喺世界各地創立多啲類似嘅社區
方法包括同工會聯手
支持LUCI 咁樣嘅組織
同埋畀更多人認識工人所有制
你想參與，就應該做呢啲嘢
係工會會員要去工會開會
確保工會有一項工人所有制嘅倡議
然後報名參加呢個項目
係企業家嘅
仲擁有小企業嘅
又或者有興趣開創業嘅人
歡迎你同 LUCI 或類似組織聯手
嚟開間合作社
如果你係一名政客
或者你為一名政客打工
又或者你鍾意聯絡政客嘅話
請支援市級、縣級、州級、同聯邦級
相關法案嘅通過
嚟資助同支持工人擁有嘅企業
至於在座嘅其他人
多學下我哋嘅歷史同經濟模式
多揾下我哋嘅企業，多多支持我哋
你可以參加、幫襯、投資同借貸畀我哋
因為要建立一個我哋同仔女想要嘅
更公平、更有持續性
更有適應能力嘅經濟制度
需要我哋所有人嘅力量去實現
講到呢度
我最後想引用阿蘭達蒂．洛伊嘅文字：
「我哋嘅策略唔單只要對抗帝國，
仲要包圍佢，
使到佢冇氣唞，
要諷刺佢，
要羞辱佢。
用我哋嘅藝術、
我哋嘅文學、
我哋嘅音樂、
我哋嘅才華、
我哋嘅喜樂、
我哋嘅鍥而不捨、
同我哋敘述自己故事嘅能力，
而唔係重覆用來洗我哋個腦嘅故事。
假如我哋抵制公司制度，
包括佢哋嘅主意、
佢哋所篡改嘅歷史、
佢哋嘅戰爭、
佢哋嘅武器、
佢哋嘅必然感，
公司制度就會崩潰。
因為你要知道：
佢哋人少，我哋人多。
佢哋需要我哋多過我哋需要佢哋。
另一個世界同制度唔單只係可能，
佢都就嚟到喇。
冇聲嘅時候
我聽到佢唞氣。」
多謝大家
（掌聲）